open-index/open-wikipedia-markdown huggingface dataset:
שירות ביון החוץ של אוקראינה

[ממוזער|סמל הארגון בשנים [2005–2019.]]
ממוזער|דגל השירות
**שירות ביון החוץ של אוקראינה** () הוא גוף ממלכתי עצמאי האחראי לפעילויות מודיעין בתחומים סביבתיים, טכניים ומדעיים, צבאיים, כלכליים ופוליטיים. זוהי סוכנות הביון הממשלתית של אוקראינה שהוקמה ב־14 באוקטובר 2005 כיורשת למטה הכללי, למטה הראשון ולמחלקת המודיעין של שירות הביטחון האוקראיני.

פעילויות הארגון מעוגנות בחוק "אודות שירות ביון החוץ של אוקראינה", סעיפים שונים בחוקת הרפובליקה וקווים מנחים מטעם בכירי המדינה. הארגון כפוף ישירות לנשיא אוקראינה שממנה את יו"ר הארגון. על פי חוק חדש שאומץ בשנת 2020, נכללה הסוכנות במסגרת קהילת המודיעין האוקראינית.
## תולדות הארגון
סוכנות הביון הראשונה בתולדות אוקראינה הוא האגף האוקראיני של נקוו"ד שהוקם בשנות ה-30. עד 1991 היה המודיעין האוקראיני כחלק מהאגף האוקראיני של הקג"ב והשירותים החשאיים של ברית המועצות.

ב-1991 הוקם שירות הביטחון האוקראיני ובמסגרתה התקיימה מחלקת המודיעין כסוכנות הביון החיצונית. ב-14 באוקטובר 2005, הנשיא לאוניד קוצ'מה חתם על צו "אודות שירות ביון החוץ של אוקראינה" ובכך ייסד סוכנות ביון עצמאית לראשונה. מאז הופרד משירות הביטחון האוקראיני הארגון פועל כגוף עצמאי ממלכתי. ב-1 בדצמבר אותה שנה, הפרלמנט האוקראיני אישר את החוק החתום על ידי הנשיא וביום זה נכנס החוק לתוקפו והארגון הפך למבצעי - כשיום זה נחשב ליום הולדתו של הביון האוקראיני.

על פי חוקת אוקראינה, הארגון כפוף לנשיא ולמועצת הביטחון וההגנה הלאומית של אוקראינה ומפוקח על ידי הראדה העליונה - הבית העליון בפרלמנט, כאשר בסמכותו של התובע הכללי האוקראיני לחקור את בכירי הארגון, במידה והללו נחשדים בשחיתות. ב-1 בפברואר 2019 נשיא אוקראינה הנפיק צו נשיאותי לעיצוב סמל חדש לארגון.

## מבנה
* מחלקת ניתוח
* מחלקת מבצעים
* מחלקה טכנית
* מחלקת מחקר
* מחלקת פיתוח
* מחלקת משאבי אנוש
* מחלקת תמיכה משפטית
* מחלקת אדמיניסטרציה ולוגיסטיקה
* מכון שירות הביון החיצוני - מרכז האימונים של סוכני הארגון
## שיתוף פעולה
הארגון משתף פעולה עם שירותי ביון וגופי אכיפת חוק אחרים באוקראינה. 

בתקופת הנשיא ויקטור יושצ'נקו, הארגון עודד קשרים נרחבים עם משרד הביטחון של נאט"ו. הנושא העיקרי במדיניות החוץ האוקראינית הוא המעורבות במבצעים בינלאומיים עם ברית נאט"ו והאיחוד האירופי.

בתוכנית שיתוף הפעולה של אוקראינה עם האיחוד האירופי, הארגון נוטל חלק במבצעי לוחמה בטרור, מאבק בפשע המאורגן, פיקוח על ההגירה הבלתי חוקית, מניעת סחר בסמים ובבני אדם.
## ראשי הביון האוקראיני
### מנהלי מחלקת המודיעין של שירות הביטחון

### מנהלי שירות ביון החוץ

## ראו גם
* שירות הביטחון האוקראיני
* לשכת החקירות הלאומית (אוקראינה)
## קישורים חיצוניים
 
* 

קטגוריה:קהילת המודיעין האוקראינית
ביון
ברג

**ברג** (Berg) הוא שם משפחה שמקורו בשפות אירופיות (בהן יידיש, גרמנית, הולנדית, נורווגית ושוודית) ומשמעותו **[[הר]]**.

קטגוריה:שמות משפחה
קטגוריה:שמות משפחה אשכנזיים
קטגוריה:שמות משפחה יהודיים
קטגוריה:שמות משפחה גרמניים
ארבעה בעקבות החג

**ארבעה בעקבות החג** היא סדרת טלוויזיה ישראלית בת 8 פרקים ששודרה בשנים 2000–2001 בערוץ הילדים, ושמשודרת בשידורים חוזרים בזמן חגי ישראל.

התוכנית מספרת על ארבעה ילדים שמוצאים משחק ישן שסבם שיחק בילדותו. לפני כל חג ניתן לשחק במשחק, ובעזרתו למנוע את עצירת הזמן. לכל חג הוקדש פרק בסדרה.

## תקציר העלילה
ארבעה נכדים מגלים משחק שסבם שיחק כשהיה צעיר, בעליית גג ביתו. במשחק ניתן לשחק ביום הקודם לכל חג, ותוצאתו תקבע את עתיד החג: אם החבורה מנצחת במשחק, הזמן ממשיך כרגיל והחג נכנס, ואם לא - הזמן עוצר והחג לא נכנס. בכל חג, על אחד מהילדים ללכת לטייל ברחבי הארץ, במקומות הקשורים לחג, ולאסוף שלושה חלקים (המרכיבים מעין כוכב דמוי מגן דוד תלת-ממדי) לפני שהזמן בשעון החול שנמצא בעליית הגג אוזל. בסוף המשחק, כשלילד כל שלושת החלקים, עליו לענות על שאלה הקשורה לחג. שאר הילדים שלא יצאו למסע נשארים בעליית הגג וצופים בילד שיצא דרך מסך הנמצא כחלק מהמשחק. הם יכולים לייעץ לו במהלך המשחק, אבל בשאלה הסופית אסור להם. בכל מקום בארץ שבו יש חלק על הילד למצוא את החלק ולאגור מידע לקראת השאלה. בעבר הוריהם של הילדים גם שיחקו במשחק, הפסידו והזמן עצר, ולכן הם לא מרשים לילדים לשחק במשחק. לעומתם, סבם מרשה להם לשחק במשחק ומחפה עליהם כשהוריהם חושדים.

## דמויות
* **אור** (רוני נדלר)
* **גיל** (גורי סקר)
* **בן** (אדם הירש)
* **שיר** (יובל פגי (פרקים 1–3), כליל חורש פרחי דקל (פרקים 4–8))
* **סבא אלי** (יוסי גרבר)
* **טלי** (אירית סוקי) – אמם של אור וגיל, הבת של סבא אלי ואחותו של אורי. שיחקה במשחק שהייתה בגילם של הילדים, ובגלל שהיא ידעה על קיומו היא אסרה עליהם. בפרק של פסח היא גלתה לילדים שישנו מצב של עזרה במשחק, שבו המשחק עצמו יכול לתת רמז לחידה אם כותבים על הלוח את המילה "עזרה".
* **חגי** (מיכה סלקטר) – אביהם של אור וגיל.
* **אורי** (גיא לואל) – אביהם של בן ושיר, הבן של סבא אלי ואחיה של טלי.
* **יעל** (יולי הרגיל-שדה) – אימם של בן ושיר.

### אורחים
* **סבתא בתיה** (רבקה גור) – אמו של אלי והסבתא של ההורים של הילדים. הופיעה בפרק על יום העצמאות, כאשר הילדים נסעו אחורה בזמן לימים הקודמים לקום המדינה.
* **אבי** (ישי קרני אקהאוז) – הופיע בפרק על חנוכה ומנהיג ארגון שנקרא "אנטיוכוס בוא יבוא". תכנן לגנוב את שעון החול כדי שיוכל בעזרתו לנסוע אחורה בזמן ולמנוע את ניצחון המכבים על היוונים.
* **[[עודד מנשה]]** (עצמו) – הופיע בפרק על פורים בחלום של גיל בתור מנחה, שהמשחק עצמו נוהל כשעשועון.

## קישורים חיצוניים
* 
* 

קטגוריה:סדרות טלוויזיה ישראליות שעלו לשידור בשנת 2000
קטגוריה:ערוץ הילדים: תוכניות וסדרות
ערפילית הטריפיד

**ערפילית הטריפיד** (באנגלית: **Trifid Nebula** - "ערפילית בת שלושה חלקים", נקראת גם **Messier 20** ,**M20** או **NGC 6514**) היא אזור H II בקבוצת הכוכבים קשת, המכיל צביר פתוח שיוצרים יחד ערפילית פליטה וערפילית החזרה וכן ערפילית בליעה המחלקת את ערפילית הפליטה לשלושה חלקים. הערפילית והצביר נמצאים במרחק של כ-5,200 שנות אור והצביר מכיל עשרות כוכבים שנוצרו מהגז של הערפילית ועשרות "עוברי כוכבים" בתהליך יצירה.

## היסטוריה
הערפילית והצביר זוהו לראשונה ב-5 ביוני 1764 על ידי האסטרונום הצרפתי שארל מסיה שתיאר אותה כצביר של כוכבים בעלי דרגת בהירות נראית 8-9 המוקפים בערפילית. ויליאם הרשל ציין בשנת 1784 3 ערפיליות נפרדות בצורת משולש ובמרכזן כוכב כפול. שנה לאחר מכן הוא ציין ערפילית נוספת המקיפה את הכוכב הכפול. ג'ון הרשל איחד את הערפיליות בחזרה ונתן לערפילית את שמה.

בשנת 2005 התגלו בצילומים של טלסקופ החלל שפיצר שנעשו בתחום התת-אדום כ-150 כוכבים בתהליכי היווצרות שונים, שאינם ניתנים לצפייה באור נראה.

## תצפית
הכוכב הבהיר HD 196692 שבמרכז הערפילית ניתן לצפייה באמצעות משקפת. בטלסקופ חובבים ניתן להבחין בכוכבי הצביר ובערפילית המקיפה אותם. הערפילית נמצאת כשתי מעלות מצפון-צפון-מערב לערפילית הלגונה וכמעלה מדרום-מערב לצביר הפתוח M21.

## מאפיינים
[ימין|ממוזער|220px|ערפילית הטריפיד בצילום של [טלסקופ החלל האבל]]
ערפילית הטריפיד היא אזור H II המורכב מענני גז (בעיקר מימן) שבתוכם נוצרים כוכבים חדשים. במרכז הערפילית נמצאת מערכת מרובת כוכבים HD 196692, שמורכבת מלפחות 7 כוכבים צעירים וחמים. הבהיר שבהם הוא מדרגת בהירות 7.6 וסיווגו הספקטרלי הוא O5-6 ושאר הכוכבים הם מדרגות בהירות 8.5-14.0. כוכבים אלו ושאר כוכבי הצביר פולטים קרינה על-סגולה חזקה המייננת את אטומי הגז שבערפילית וגורמת להם לזהור באור נראה (אדמדם). ענני הגז הרחוקים יותר, לא עוברים יינון אלא מפזרים ומחזירים את האור ויוצרים ערפילית החזרה כחלחלה המקיפה את ערפילית הפליטה. אזורים צפופים יחסית של גז ואבק בולעים את הקרינה הנראית ויוצרים ערפילית בליעה בצורה של פסים כהים על פני ערפילית הפליטה, המחלקים אותה לשלושה חלקים. 

במרכזה של הערפילית לא נוצרים יותר כוכבים חדשים, שכן לחץ הקרינה של כוכבי הצביר מפזר את הגז ומונע את קריסתו. כוכבים חדשים נוצרים באזורים הפחות חמים ובעיקר באזורים החשוכים יחסית של הערפילית. "עוברי הכוכבים" פולטים קרינה בתחום התת-אדום וזוהו לפחות 30 עוברי כוכבים וכ-120 כוכבים צעירים מאוד שעדיין לא ניתן לראותם באור נראה.

הערפילית נמצאת במרחק של כ-5,200 שנות אור ממערכת השמש, וקוטרה הוא כ-42 שנות אור, כך שגודלה הזוויתי הוא כ-28 דקות קשת, בדומה לקוטרו של הירח במילואו.
## בתרבות
המראה המרהיב של ערפילית הטריפיד בצבעים המתקבלים בצילום בחשיפה ארוכה, הביא לשימוש בה בעטיפת האלבום Islands של קינג קרימזון והאלבום Numbers של קט סטיבנס.

## קישורים חיצוניים

* ערפילית הטריפיד באתר SEDS.
* 
* 

קטגוריה:ערפיליות פליטה
קטגוריה:צבירים פתוחים
קטגוריה:עצמי מסיה
קטגוריה:קבוצת הכוכבים קשת
קטגוריה:ערפיליות החזרה
קטגוריה:ערפיליות בליעה
1842 במוזיקה

## אופרה
*ג'וזפה ורדי - נבוקו.

## מוזיקה קלאסית
*פליקס מנדלסון - הסימפוניה השלישית ("הסקוטית")
*פרדריק שופן - פולונז אופוס 53. ("גבורה"), בלדה מס. 4

## נולדו
* 13 במאי – ארתור סאליבן, מלחין אנגלי. 
* 12 במאי – ז'יל מאסנה, מלחין צרפתי.
* 4 בפברואר – אריגו בויטו, ליבריתן ומלחין איטלקי.
* 18 באוקטובר – אנטוניו פאסקולי, אבובן ומלחין איטלקי.

## נפטרו
* 6 במרץ – קונסטנצה מוצרט, אשתו של המלחין וולפגנג אמדאוס מוצרט.
* 15 במרץ – לואיג'י כרוביני, מלחין איטלקי-צרפתי.

## קישורים חיצוניים
טיטוס פומפוניוס באסוס

**טיטוס פומפוניוס באסוס** (בלטינית: **T. Pomponius Bassus**) היה איש צבא רומאי ומשנת 90 עד 93 לספירה שימש כנציב יהודה ומפקד הלגיון העשירי פרטנסיס. בשנת 94 לספירה נתמנה לקונסול.

## תולדות חייו

טיטוס פומפוניוס באסוס היה האיש הראשון מהמשפחה שלו שנכנס לסנאט. בשנת 80 היה הלאגט של המושל (פרו-קונסול) של אסיה, מרקוס אולפיוס טראיאנוס, אביו של הקיסר לעתיד טראיאנוס. כלאגט של הפרו-קונסול של פרובינקיית אסיה, באסוס היה ככל הנראה ממעמד הפריאטורים. עברו 10 שנים בין קבלת מעמד פרייטור ועד להגיעו פרובינקיית יהודה. למרות שלא ידוע אילו תפקידים הוא עבר, הוא היה חייב לפחות לפקד על לגיון או למשול בפרובינקיה פרייטורית.

משנת 90 עד 93 לספירה שימש כנציב יהודה ומפקד הלגיון העשירי פרטנסיס. לאחר שירותו בפרובינקית יהודה, בשנת 94 לספירה נתמנה לתפקיד של קונסול ביחד עם לוקיוס סיליוס דקינוס מ-1 בספטמבר 94 עד לסוף דצמבר 94. לרוב בזמן הקונסולט, הקונסולים שירתו ברומא עצמה לכל התקופה, אולם באסוס הוצב כמושל של גלטיה-קפדוקיה במרכז אנטוליה לפני אוקטובר 94, כנראה בגלל מות המושל לוקיוס אנטיסיטוס רוסיקוס. באסוס נשאר בפרובינקיה אחרי המוות של דומיטיאנוס בספטמבר 96, ואף אחרי מותו של נרווה בסוף ינואר 98, רק בשנת 100 תחת טראיאנוס הוא חזר לרומא. השירות הארוך בקפדוקיה (6 שנים, בעוד ששירות נורמלי אורך בין שנתיים לשלוש שנים), מצוי כנראה בהסבר פוליטי. מיד לאחר חזרתו לרומא, טראיאנוס מינה את באסוס כאחראי על אספקת התבואה לרומא, תפקיד חשוב בשלטון האימפרילי הרומאי. באסוס פרש מחיים פוליטיים בשנת 104 לספירה. אין מידע על שארית חייו.

## לקריאה נוספת

* W. Eck, H.M. Cotton, B. Isaac, *A Newly Discovered Governor of Judaea in a Military Diploma from 90 CE*, In: **Israel Museum Studies in Archeology** 2, 2003, pp. 17–31. 
* R. K. Sherk, Roman Galatia: the governors from 25 BC to AD 114, **ANRW** II.7.2, (1980), pp. 1014–1016


## קישורים חיצוניים

## הערות שוליים

קטגוריה:רומאים בתקופת הקיסרות
סקסטוס וטולנוס קריאליס

**סקסטוס וטולנוס קריאליס** (בלטינית: Sextus Vettulenus Cerialis) היה איש צבא רומאי ומשנת 70 עד 71 לספירה שימש כנציב יהודה ומפקד הלגיון העשירי פרטנסיס. בשנת 72 או 73 לספירה מונה לקונסול.

## תולדות חייו
סקסטוס וטולנוס קריאליס הוא הנציב הראשון ביהודה לאחר חורבן בית שני. הוא נולד ברייטיה, ומילא תפקידים של קווסטור ופרייטור, לפני שמונה למפקד הלגיון החמישי מקדוניקה. הוא היה מפקד הלגיון החמישי מקדוניקה לאורך כל המרד הגדול. הוא השתתף במצור על יודפת, ובזמן המצור נשלח לדכא והכניע את מרידת השומרונים, וכבש את אזור חברון. כמו כן שימש מפקד של כוח משימה מיוחד שנועד לכבוש את המקדש, אך הוא נכשל. הוא היה בין המשתתפים במועצת המלחמה אותה כינס טיטוס לצורך הכרעה בגורל בית המקדש. מתיאורי יוסף  בן מתתיהו עולה כי קריאליס היה מפקד הלגיון החמישי מקדוניקה משנת 67 ועד לסיום המרד. בתקופה זו הוא צבר ניסיון צבאי רב והכיר היטב את התנאים השוררים ביהודה, אספסינוס וטיטוס רחשו לו אמון ובידיו הופקד הביצוע של פעולות צבאיות עצמאיות. הניסיון הצבאי הרב שרכש קריאליס בדיכוי המרד והכרותו עם יהודה ותושביה הכשירו אותו לתפקידו כנציב. הוא התחיל את שירותו כנציב בנובמבר שנת 70, לאחר שהחליף את מרקוס אולפיוס טראיאנוס, מפקד הלגיון העשירי פרטנסיס. על פעולותיו כנציב אין כל ידיעות, אף נציבותו מוזכרת על ידי יוספוס כדרך אגב. על אף ניסיונו הצבאי העשיר אין כל עדות לפעילות צבאית של הצבא הרומאי בתקופתו. ונראה כי הוא הקדיש את מרב מאמציו להבטחת השקט בפרובינקיה. הוא משל עד שנת 71, אז החליף אותו סקסטוס לוסיוס באסוס. בשנת 72 או 73 לספירה נתמנה לתפקיד של קונסול ממשיך. לאחר הקונסולט הוא מונה לתפקיד נציב בפרובינקית מואסיה, שבה שירת בין השנים 73-78. לאחר מכם מונה לפרו-קונסול של פרובינקיית אפריקה.

## לקריאה נוספת

* E. Dabrowa, Sextus Vettulenus Cerialis, in: **Legio X Fretensis. A Prosopographical Study of its Officers (I-III c. A.D.)**, Stuttgart, 1993, pp. 27–28


## הערות שוליים

קטגוריה:רומאים בתקופת הקיסרות
קטגוריה:המרד הגדול
עקרבון נגבי

**עַקרַבּוֹן נגבי** (שם מדעי: *Orthochirus negbensis*) הוא מין של עקרב מהסוג עקרבון, והוא מהקטנים בעקרבי ארץ ישראל. הוא תואר לראשונה על ידי אהרן שולוב ופנחס אמתי ב-1960 בתור הנציג היחיד בארץ ישראל של המין *Orthochirus scrobiculosus* (כתת-מין תחת השם *O. s. negbensis*), אך כיום הוא מוכר כמין עצמאי. תפוצתו היא מיריחו דרומה דרך בקעת ים המלח והערבה, במדבר יהודה, בנגב, בסיני ועד צפון אפריקה. ככל הנראה גבול תפוצתו הצפוני עובר בישראל.

## מאפיינים
אורך הבוגר מגיע עד 35 מ"מ, צבע הגוף אפור - שחור. רוחב בסיסה של האצבע הנחה (Tarsus) קטן ממחצית אורכה. זהו המין היחיד בישראל שבמנוחה זנבו פרוש לאורך ציר הגוף ואינו מעוקל. הזנב עבה ביחס לגוף. על הפרקים הרביעי והחמישי של הזנב שקעים קטנים רדודים שמקנים לו מראה מבריק. שלפוחית הארס קטנה ובמנוחה היא חבויה בשקע שבפרק הזנב החמישי. צבעם של זוג המסרקיות (Petcen), אצבעות-הצבתות ומשנה-פיסות הרגליים, צהוב בהיר. לזכרים עד 22 עלעלים בכל מסרקית, ולנקבות עד 18.

תחת אבנים קטנות ובינוניות, ניתן למצוא כמה פרטים יושבים זה לצד זה (כנראה שבמין זה בניגוד לעקרבים אחרים אין קניבליזם). הוא אינו מרבה לצאת מתחת לאבנים, ניזון מפרוקי-רגליים קטנים. ההשרצה מתרחשת ביולי-ספטמבר, עם 8-4 ולדות בצבע לבנבן עד סגול בהיר.

הארס חזק אך כמותו קטנה. עקיצתו מכאיבה מאוד אך אינה מסוכנת לאדם בוגר בריא. ארסו של העקרבון המדברי מכיל OSK1, מעכב של החלבון KCNA3.

אנשים שנעקצו מתארים כאב צורב ופועם. לאחר מספר שעות הכאב חולף בהדרגה, אם כי תיתכן תחושת עקצוץ שתישאר במשך מספר ימים.

## לקריאה נוספת
*פנחס אמתי, **מדריך החרקים בישראל ופרוקי רגליים אחרים**. הוצאת כתר י"ם, הדפסה אחת עשרה, 2002. ע"מ-238.
*פנחס אמתי ודני סימון, **החי מתחת לאבן- עולם קטן ואפלולי שגגו אבן וגבולו אור**, הוצאת עם עובד ת"א, הדפסה שנייה, 1988. ע"מ-42.
*פנחס אמתי, **זהירות, עקרבים!**, הוצאת מודן ת"א, 1996. עמ' 94-95.
*אהרן שולוב ופנחס אמתי, **מגדיר לעקרבי ישראל**, פורסם בטבע וארץ, גיליון ב'-5, פברואר 1960.

## הערות שוליים




קטגוריה:טקסונים שתוארו בידי פנחס אמתי
קטגוריה:בעלי חיים שתוארו ב-1960
קטגוריה:עקצניים
קטגוריה:ארץ ישראל: עקרבאים
קטגוריה:צפון אפריקה: פרוקי-רגליים
גוגנהיים

**גוגנהיים** (Guggenheim) הוא שם משפחה גרמני-יהודי שמשמעותו ****. 

קטגוריה:שמות משפחה
קטגוריה:שמות משפחה אשכנזיים
קריית וולפסון

**קריית וולפסון** היא שכונה של מגדלי מגורים וקוטג'ים מדורגים בירושלים, בשולי השכונות שערי חסד ורחביה. השכונה קרויה על שם איש העסקים והנדבן היהודי-בריטי יצחק וולפסון, שנמנה עם יזמיה. בתי השכונה משקיפים על עמק המצלבה, גן סאקר וגבעת רם. היא הייתה מוכרת כשכונת יוקרה לאוכלוסייה אמידה, ורבים מתושביה עולים מארצות הרווחה. כיום מתאפיינת השכונה באוכלוסייה חרדית דוברת אנגלית וצרפתית.

## היסטוריה
ממוזער|הפסל "לב פועם" של האמן יעקב אגם ברחבת מרכז שלום מאיר בקריית וולפסון
באמצע שנת 1962 תוכנן להקים בשטח הקריה בניינים בני 6–8 קומות. בסוף 1962 נמכר השטח של שכונת וולפסון, בן 31.5 דונם, במכרז.

המגדלים הוקמו בשנות ה-70 של המאה ה-20 על ידי חברת וולפסון קלור מאיר בע"מ (שהקימה גם את מגדל שלום בתל אביב). בראש המיזם עמדו האחים מרדכי ומשה מאיר, שזכו לעידוד של מרדכי איש שלום, יושב ראש חבר המנהלים של בנק ירושלים, על קרקע שרכשו תמורת 1.2 מיליון דולר מהכנסייה היוונית-האורתודוקסית ומינהל מקרקעי ישראל.

התכנון הראשוני של המגדלים נעשה על ידי האדריכל איי אם פיי, שהציע שלושה מגדלים בני 29 קומות כל אחד. הוועדה המקומית לתכנון ולבנייה אישרה את התוכנית, אולם ערעור לוועדה המחוזית התקבל ואושרו מגדלים בני 16 קומות בלבד, ופיי פרש מהובלת המיזם. גם מגדלים בגובה זה היוו הישג מבחינת היזמים, משום שבנייה לגובה לא הייתה קיימת בירושלים של אותה עת. "נראה שכמו בתל אביב שימש התכנון של אדריכל עולמי זרז ותנא מסייע להשגת מטרות תכנון שהעין הציבורית מתקשה לקלוט", כתב על כך שי מאיר, בנו של מרדכי מאיר.

את פיי החליף האדריכל יצחק פרלשטיין, שתכנן שכונה בת חמישה מגדלי מגורים בני 16 קומות כל אחד, שלמרגלותיהם כמה עשרות דירות מדורגות (התואמות את המבנה הטופוגרפי של האזור) ומרכז מסחרי. התוכנית אושרה במהלך שנת 1970 למרות טענות שתסתיר את השמש לתושבי שערי חסד, והוצגה לציבור במסיבת עיתונאים באוגוסט 1970. בשנת 1972, העלה קצין הכנסת את החשש שמהמגדלים ניתן יהיה לצלוף על הכנסת, אולם היה זה מאוחר מדי מכדי לבטל את התוכנית. בפברואר 1973 התכנסה ישיבה של נשיאות הכנסת עם שר הפנים, שר המשטרה ושר המשפטים בה עלתה ההצעה לרכוש את הקומות העליונות של המגדלים כדי שלא יוכלו לשמש לצליפה על הכנסת.

לאחר הקמתם של שני המגדלים הראשונים קמה מחאה ציבורית. ראש העירייה החדש, טדי קולק, ביקש להכין תוכנית חלופית לשלושת המגדלים שטרם נבנו, אך היזם מרדכי מאיר לא נענה להצעה זו. בשכונה נבנו כ-400 דירות ומרכז מסחרי בשטח 10,000 מ"ר.

במהלך השנים כתבו בעיתונות נגד המגדלים. אהרן מגד קרא להם "גידול סרטני", ה"מטיל את צל הבטון הכבד שלו על כל הנוף המזרחי של ירושלים, על שכונותיה העתיקות ועל עברה ועל יופיה". אריק בנדר מנה את המגדלים בין "המחדלים שפערו פצעים עמוקים בנוף העיר".
 
הקריה מנוהלת בידי חברת ניהול המתחזקת את הבניינים והשטחים הציבוריים ביניהם.

ברחבה בין המגדלים מוצב פסלו של האמן יעקב אגם "לב פועם ו-18 מגיני דוד" (1986) העשוי מפלדת אל-חלד  ובקצה השכונה בככר ריבלין ניצבים הפסלים "עצים כחולים" של האמן מנשה קדישמן (1975).

## לקריאה נוספת
* 

## קישורים חיצוניים

* 

## הערות שוליים

קטגוריה:ירושלים: שכונות
קטגוריה:ירושלים: גורדי שחקים
קטגוריה:מבנים ואתרים שתכנן יצחק פרלשטיין
קטגוריה:הנצחת משפחת וולפסון
אפקט פול פרנקל

**אפקט פול פרנקל** (באנגלית: **Poole–Frenkel effect**) הוא תופעה בפיזיקה של מצב מוצק, המאפשרת לחומר מבודד חשמלית להוליך חשמל. האפקט נקרא על שם יעקב פרנקל, אשר פרסם מאמר בנושא בשנת 1938, וכן על שם הוראס יואיט פול. האפקט ידוע גם כ"פליטת פול פרנקל".

אלקטרונים יכולים לנוע באיטיות דרך מבודד בדרך הבאה: האלקטרונים בדרך כלל לכודים במצב עצמי (כלומר, לכודים באטום מסוים ואינם חופשיים לנוע בגביש). לעיתים, שטפים מקריים של חום נותנים לאלקטרון מספיק אנרגיה לצאת מהמצב העצמי, ולהשתחרר לפס ההולכה. שם הוא חופשי לנוע לאורך הגביש, לזמן מאוד קצר, לפני שישקע פעם נוספת לתוך מצב עצמי אחר (באטום אחר). אפקט פול פרנקל מתאר איך בשדה חשמלי חזק, האלקטרון אינו צריך אנרגיית חום רבה על מנת להגיע לפס ההולכה, משום שהוא מקבל חלק מהאנרגיה מהשדה החשמלי.

כשמשקללים את התדירות שבה אלקטרונים מעוררים לפס ההולכה, ואת התנועה שלהם שם, הביטוי הכמותי לאפקט פול פרנקל הוא:

:J \propto E \exp \left ( \frac{-q \left ( \phi_B-\sqrt{qE/\pi \epsilon} \ \right ) }{k_BT} \right ) 

כאשר

:\ J הוא שטף זרם
:\ E הוא השדה החשמלי המושרה
:\ q הוא מטען האלקטרון
:\ \phi_B הוא מחסום המתח (כאשר השדה החשמלי המושרה אפסי) אשר אלקטרון חייב לעבור על מנת לנוע מאטום אחד למשנהו בתוך הגביש.
:\ \epsilon הוא המקדם הדיאלקטרי הדינמי
:\ k_B הוא קבוע בולצמן
:*T* היא הטמפרטורה

קטגוריה:מכניקת הקוונטים
תרנגול (סוג)

**תרנגול** (שם מדעי: *Gallus*) הוא סוג של עוף קרקע ממשפחת הפסיוניים המצוי בטבע בהודו ובדרום-מזרח אסיה באזורים הטרופיים. התרנגולים נבדלים משאר הפסיוניים, בכך שאצל התרנגולים הזכרים יש כרבולת בשרנית על ראשם. בדומה למרבית הפסיונים הם חיים לרוב על הקרקע והם מסורבלי מעוף. הזכרים גדולים, הדורים ומקושטים יותר מהנקבות המסוות כדי לטפל באפרוחים בעודם בקן הפגיע על הקרקע.

סוג זה כולל את תרנגול הבית, אשר בוית לפני אלפי שנים. מוצאו ככל הנראה הוא מתרנגול בנקיבה, אם כי מספר חוקרים טוענים שמקורו הוא מהכלאה של תרנגול בנקיבה עם תרנגול סונרט.

## מינים
סוג זה כולל כיום ארבעה מיני בר ותת-מין מבוית:
*תרנגול בנקיבה (*Gallus gallus*)
**תת-מין תרנגול הבית (*gallus gallus domesticus*)
*תרנגול סרי לנקה (*Gallus lafayetii*)
*תרנגול סונרט (*Gallus sonneratii*)
*תרנגול בר ירוק (*Gallus varius*)

מינים נוספים מהסוג שנכחדו:

* *Gallus aesculapii*
* *Gallus moldovicus*
* *Gallus beremendensis*
* *Gallus karabachensis*
* *Gallus tamanensis*
* *Gallus kudarensis*
* *Gallus europaeus*
* *Gallus imereticus*
* *Gallus meschtscheriensis*
* *Gallus georgicus*

## קישורים חיצוניים

* 

*
קטגוריה:בעלי חיים שתוארו ב-1760
קטגוריה:טקסונים שתוארו בידי מטוראן ז'אק בריסון
זמרי א-קפלה ירושלים

**זמרי א-קפלה ירושלים** הם מקהלה מירושלים המונה כ-30 זמרים, ומתמחה ביצירות מתקופת הרנסאנס והבארוק בצד יצירות מודרניות. המקהלה נוסדה בשנת 1989 על ידי חגי גורן בשיתוף מנצחה הראשון אוסקר גרשנזון. הרפרטואר הקלאסי של המקהלה משתרע מן הרנסאנס ועד למאה ה-20 וליצירות בנות זמננו. כן מבצעת המקהלה מוזיקת עמים, לרבות רפרטואר ביידיש ובלדינו, ומוזיקה קלה בעיבודים למקהלה.

מלבד שירת אקפלה הופיע האנסמבל גם עם הרכבים ותזמורות, בהם: תזמורת הבארוק ירושלים של דוד שמר, הרכבי בארוק בכלי נגינה אותנטיים בניצוחו של מיכאל מלצר וכן עם התזמורת הסימפונית ירושלים.

המקהלה מופיע בפסטיבלים החשובים בארץ. בפעילות האנסמבל מושם דגש על רפרטואר מקורי. בין תוכניותיו היו "קולות קסומים מהים הבלטי", "Best of British", "באך ומיסה אפריקנית" עם חן צימבליסטה בכלי הקשה ו"ליטורגיקה אפריקנית". שני האחרונים נכללו בתקליטורים הרשמיים של פסטיבל אבו גוש. בשנת 2001 ביצע האנסמבל בביצוע בכורה עולמי בירושלים ובאיטליה מיסה בשפה הערבית מאת האב ארמנדו פרוצ'י.

תוכניתם "Festa Italiana", שכללה מוזיקה איטלקית ויצירות נדירות מסרדיניה, הוקלטה בפסטיבל אבו גוש ושודרה בקול המוסיקה.

המקהלה השתתפה בכיתות אמן עם המנצחים פול הילר מארצות הברית ובו הולטן מדנמרק.

"זמרי א-קפלה ירושלים" זכו במקום ראשון ובמדליית זהב בתחרות הבינלאומית למוזיקה ליטורגית למקהלות על שם פלסטרינה, שהתקיימה בירושלים בשנת 1996 בחסות הוותיקן.

בין מנצחי המקהלה היו רון זרחי, שאול זקס, וג'ודי אקסלרוד. משנת 2024 מנצח על המקהלה אסף בנרף.

## ראו גם
* פסטיבל אבו גוש

## קישורים חיצוניים

* כתבה באתר הבמה 19 בספטמבר 2005

קטגוריה:להקות א-קפלה ישראליות
לויצקי

**לויצקי** (Levitsky, Levitzky, Levizky) הוא שם משפחה שמקורו ברוסית ומשמעותו בן לוי.

קטגוריה:שמות משפחה
קטגוריה:שמות משפחה אשכנזיים
חטיפת אומרו דיקו

**פרשת חטיפתו של אומרו דיקו** הייתה ניסיון כושל לחטוף את השר הניגרי אומרו דיקו (Umaru Dikko) בלונדון ב-1984, במטרה להביאו לניגריה בדואר דיפלומטי. בפרשה היו מעורבים שלושה ישראלים, שנשכרו על ידי שירותי הביון של ניגריה.

## רקע
אומרו דיקו היה שר התחבורה הניגרי בממשלתו של גיסו, שהו שאגארי. עם ההפיכה בניגריה ב-1983 בראשותו של הגנרל מוחמדו בוהרי, נמלט דיקו לגלות בלונדון, שם הפך למבקר קולני של השלטון החדש. שלטונות ניגריה, שטענו כי דיקו היה מעורב במעשי שחיתות, החליטו להחזירו לניגריה בכוח, ושכרו לשם כך את שירותיהם של שלושה ישראלים.

## החטיפה
קודם לחטיפה הגיע ללונדון מטוס בואינג 707 של ניגריה איירוייז כשהוא ריק מנוסעים, במטרה לשנע דואר דיפלומטי לניגריה.

ב-4 ביולי 1984, במהלך טיול רגלי, נחטף דיקו לתוך רכב מסחרי, נהוג על ידי ניגרי ושמו מוחמד יוסופו. מלבדו נכחו בחטיפה שלושה ישראלים: אלכס ברק, שארגן את החטיפה, ד"ר אריה שפירא, רופא הצוות, ופליקס אביטל, לשעבר אבוטבול (אביו של אסי אבוטבול). החוטפים התנפלו על דיקו, סיממו אותו והכניסוהו לארגז שהיה מיועד למשלוח בדואר הדיפלומטי.

מזכירתו האנגלייה של דיקו מיהרה לדווח לסקוטלנד יארד, שפתח בחקירה. לפקידים שבדקו את המשלוח לא הוצגו המסמכים הרלוונטיים לדואר דיפלומטי, הארגז נפתח ודיקו נמצא בו כפות ומסומם, עם אמצעים להבטחת המשך נשימתו. הוא הועבר לבית חולים ונמצא בריא. המטוס הניגרי קורקע עד לגמר החקירה. בתגובה הורו שלטונות התעופה הניגריים למטוס של חברת התעופה הבריטית בריטיש קלדוניאן לחזור על עקבותיו לאחר שכבר המריא משדה התעופה של לאגוס. המטוס שוחרר רק לאחר שחרור המטוס הניגרי.

## סוף דבר
שלושת הישראלים הועמדו לדין. ברק נידון ל-14 שנות מאסר ושני האחרים לעשר שנים. שלושתם ריצו מספר שנים מעונשם, ואז שוחררו וגורשו לישראל. פליקס אבוטבול, שישב בכלא הבריטי עד לשחרורו ב-1993, נרצח בשנת 2002 על רקע פלילי. אלכס ברק נפל קורבן להתנקשות, שבה נפצע קשה. דיקו חי בגלות עוד כעשר שנים, וב-1995 חזר לניגריה וייסד מפלגה חדשה.

הפרשה גרמה למשבר חמור ביחסי בריטניה-ניגריה. בריטניה אף הודיעה על גירושם מבריטניה של שני בכירים ניגריים. ישראל הכחישה כל קשר לפרשה, למרות ניסיונות מצד אמצעי תקשורת בריטיים לייחס את החטיפה ל"מוסד".

## ראו גם
* פרשת האיש במזוודה

## קישורים חיצוניים
* Mr. Umaru Dikko - Abduction - דיון בפרשה בבית הנבחרים הבריטי
* Max Siollun, The Mossad Affair: The Kidnap Of Umaru Dikko, Nigerians In America, 20 בינואר 2008

## הערות שוליים

קטגוריה:ניגריה: היסטוריה
קטגוריה:ניגריה: פוליטיקה
דיקו, אומרו
קטגוריה:1984 בפוליטיקה
קטגוריה:1984 בממלכה המאוחדת
כיכר הארמון

שמאל|ממוזער|200px|כיכר הארמון
**כיכר הארמון** (ברוסית: Дворцовая площадь) היא הכיכר הראשית של סנקט פטרבורג. שטח הכיכר הוא כ-50 דונם.

## היסטוריה
הכיכר קיבלה את שמה בשנת 1766 מארמון החורף שהחזית הדרומית שלו יוצאת לכיכר. בשנים 1918–1944 שמה של הכיכר היה "כיכר אוריצקי" לזכר מהפכן סובייטי מויסיי אוריצקי שנרצח בקרבתה.

עד לשנות ה-60 של המאה ה-18 שטח הכיכר היה מנוצל לאחסנה של חומרי בניין לבניית ארמון החורף, הצגות ציבוריות במהלך החגים ותרגילים צבאיים. תכנון מתחם הכיכר בוצע על ידי קארלו רוסי בשנים 1819–1829. באותן השנים נבנה בניין המטה הכללי שסוגר את הכיכר מדרום. בשנים 1837–1843 בצד המזרחי נבנה בניין מטה אוגדת הגווארדיה הרוסית. בשנת 1834 במרכז הכיכר הוצב עמוד אלכסנדר.

במהלך המאה ה-19 ותחילת המאה ה-20 הכיכר הייתה מקום של מצעדים צבאיים של צבא האימפריה הרוסית. ב-9 בינואר 1905 על הכיכר התרחשו האירועים המרכזיים של יום ראשון העקוב מדם .

בתקופה הסובייטים הכיכר הייתה מקום להפגנות וצעדות במהלך החגים.

החל משנות ה-90 של המאה ה-20 הכיכר היא מקום להופעות של זמרים ידועים ביניהם מדונה, אלטון ג'ון, פול מקרטני. נוסף לכך, משמשת הכיכר לעריכת מצעד יום הניצחון, אחת לשנה, ב-9 במאי.

## קישורים חיצוניים

* המראה הפנורמי של הכיכר

קטגוריה:ערכים שבהם תבנית בריטניקה אינה מתאימה
קטגוריה:סנקט פטרבורג: כיכרות
קטגוריה:מבנים שתכנן קארלו רוסי
Penny Lane

**Penny Lane** (עברית: **דרך פני**) הוא שיר של להקת הביטלס. הוא נכתב על ידי פול מקרטני אך הקרדיט ניתן גם לג'ון לנון. השיר הוקלט במטרה להיכנס לאלבום Sgt. Pepper's Lonely Hearts Club Band אך בסוף לא נכלל בו אלא יצא יחד עם Strawberry Fields Forever במסגרת איי-סייד כפול.
שם השיר הוא שמו של רחוב בליברפול, עירם של חברי הביטלס. בארצות הברית שני השירים צעדו בנפרד כשפני ליין הגיע למקום הראשון ושהה בו שבוע ב 18 במרץ 1967.שדות תות לנצח הסתפק במקום השמיני במצעד האמריקאי.

מילות השיר כוללות סצנות רחוב מפרברי ליברפול: סַפָּר השומר תמונות של כל הראשים אותם סיפר, בנקאי בעל רכב, שאינו לובש מעיל-גשם וכבאי. שלוש הדמויות נפגשות בסופו של דבר במספרה. התמליל הפשוט מהדהד כסיפור ילדותי ומחזיר את המאזין לימי הילדות התמימים של פול וג'ון בפרברי ליברפול. נגינת החצוצרות הבהירות בשיר מושפעת מהקונצ'רטי הברנדנבורגיים של יוהאן סבסטיאן באך.

## ביצוע
* פול מקרטני - שירה מובילה, הרמוניה ווקאלית וסולן רקע, גיטרה בס ופסנתר
* ג'ון לנון - שירת רקע והרמוניה ווקאלית, פסנתר, קונגה ומחיאות כפיים
* ג'ורג' האריסון - שירת רקע, פעמון יד ומחיאות כפיים
* רינגו סטאר - תופים ותוף מרים
* ג'ורג' מרטין - פסנתר, מפיק, תזמור
* דייוויד מייסון - סולו חצוצרת פיקולו
* מני וינטרס, פי. גודי, ריי סווינפילד - חליל, פיקולו
* ברט קוארטלי, דאנקן קמפבל, ליאון קלברט, פרדי קלייטון - חצוצרה, פלוגלהורן
* דיק מורגן, מייק וינפילד - אבוב, קרן אנגלית
* פרנק קלארק - קונטרבס

## מצעדים

## קישורים חיצוניים

* פרק 29 בתוכנית מסע הקסם המסתורי (Icast)

## הערות שוליים

קטגוריה:Sgt. Pepper's Lonely Hearts Club Band
קטגוריה:שירי הביטלס
קטגוריה:שירים באנגלית
קטגוריה:שירים על כבישים
קטגוריה:שירים על ליברפול
קטגוריה:שירים על נוסטלגיה
קטגוריה:שירים על רחובות
קטגוריה:שירי בארוק פופ
קטגוריה:שירי פופ פסיכדליים
קטגוריה:סינגלים שהגיעו למקום הראשון בגרמניה
קטגוריה:סינגלים שהגיעו למקום הראשון בנורווגיה
קטגוריה:סינגלים שהגיעו למקום הראשון בניו זילנד
קטגוריה:סינגלים שהגיעו למקום הראשון במצעד הבילבורד הוט 100
קטגוריה:סינגלים שהגיעו למקום הראשון במצעד הסינגלים האוסטרלי
קטגוריה:סינגלים שהגיעו למקום הראשון במצעד הסינגלים של RPM
קטגוריה:סינגלים שהגיעו למקום הראשון במצעד 100 סינגלי הפופ של קאש בוקס
קטגוריה:סינגלים בהוצאת קפיטול רקורדס
ריזלינג

250px|ממוזער|שמאל|ענבי ריזלינג בשלים
**ריזלינג** (**Riesling**) הוא זן גפן לבן אשר מקורו בחבל הריין בגרמניה. ריזלינג הוא זן ארומטי, בעל ריח פרחוני, כמעט מבושם, ובעל רמת חומציות גבוהה. טעם יינות הריזלינג מושפע באופן ברור מאזור גידול הגפנים. ענבי הריזלינג משמשים להכנת יין לבן יבש, חצי-יבש, ומתוק, וכן להכנת יינות נתזים. יינות ריזלינג מיוצרים בדרך כלל מזן בודד ולעיתים קרובות מיושנים בחביות עץ אלון. נכון לשנת 2004 גפן הריזלינג הייתה במקום ה-20 בתפוצה העולמית של גפנים, עם מגמה של עליה בשטחי הגידול. יחד עם זאת, במונחי חשיבות היין מבחינת איכותו, יינות הריזלינג הם בין שלושת היינות הלבנים הבולטים ביותר, לצד יינות שרדונה וסוביניון בלאן.

בשנת 2006 היה זן הריזלינג הגפן הנפוצה ביותר בגרמניה והיוותה 20.8% מכלל שטחי גידול הגפנים במדינה, על שטח של 211,970 דונם. נכון לשנת 2008, בחבל אלזס שבצרפת היקף ייצור יינות הריזליג הוא במקום השני לאחר יינות פינו בלאן, והרבה יותר מכל סוג יין אחר המיוצר באזור זה. גפני ריזלינג בשטחי גידול גדולים קיימים אף באוסטריה, לוקסמבורג, צפון איטליה, אוסטרליה, ניו זילנד, ארצות הברית, קנדה, דרום אפריקה, סין, ואוקראינה.

## אורך חיים
יינות ריזלינג נצרכים בדרך כלל בעת שהיין עדיין צעיר ובעל מאפיינים ארומטיים פירותיים של תפוח ירוק, או תפוחים אחרים, אשכוליות, אפרסק, דבש, פריחת ורדים, או ריח דשא טרי. טעמם צלול הודות לחומציות הגבוהה. אולם, בגלל תכולת החומציות הגבוהה ומגוון הטעמים שביין, הריזלינג מתאים גם ליישון ממושך. בין מומחי היין יש המעניקים ליינות ריזלינג גרמנים, בני מאות שנים, ציונים גבוהים. יינות ריזלינג מתוקים, כך למשל יינות Trockenbeerenauslese הגרמנים, מתאימים במיוחד ליישון ממושך כיוון שתכולת הסוכרים הגבוהה ביין מהווה חומר משמר נוסף. יחד עם זאת קיימים יינות ריזלינג יבשים, או חצי-יבשים, אשר שמרו על איכותם אף לאחר 100 שנים.

תקופות היישון המקובלות של יין ריזלינג הן בין 5-15 שנים ליין יבש, 10-20 שנים ליין חצי-יבש, 10-30 שנים ליין מתוק.

## קישורים חיצוניים

* 

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:זני ענבים
רובין

**רוּבּין**  הוא  שם משפחה ממקור לטיני (ruber, rubinus) שפירושו אודם, שהיא אבן חן אדומה.
כמו כן הוא שם פרטי ושם משפחה יהודי שמקורו בשם העברי ראובן 
רוֹבּין (עם חולם) הוא גם שם פרטי בשפה האנגלית, שמקורו בשם הגרמאני רוברט. גרסאות שלו קיימות גם בצרפתית ובעוד שפות.

קטגוריה:שמות פרטיים לגברים ולנשים
קטגוריה:שמות משפחה יהודיים
קטגוריה:שמות משפחה גרמניים
דוד פורמן

הרב **דוד פורמן** (1944- 3 במאי 2010) היה רב רפורמי וממנהיגי תנועת היהדות הרפורמית, מחבר, מחנך, פובליציסט ופעיל חברתי. פורמן ייסד גם את עמותת שומרי משפט - רבנים למען זכויות האדם.

## ביוגרפיה
פורמן נולד בבוסטון שבמדינת מסצ'וסטס בארצות הברית. הוא סיים תואר ראשון בתיאטרון ודרמה באוניברסיטת בוסטון. בשנת 1964 השתתף בקבוצת רוכבי החירות, אשר פעלה נגד חוקי ג'ים קראו נגד השחורים בארצות הברית, והיה פעיל ומעורב בארגונים למען העלאת יהודי ברית המועצות ונגד מלחמת וייטנאם.

בשנת 1972 הוסמך לרבנות על ידי ההיברו יוניון קולג' בסינסינטי. באותה שנה עלה לישראל, ושימש, בין השנים 1976 ל-2003, כמנהל של המשרד הישראלי בירושלים של האיחוד ליהדות רפורמית בצפון אמריקה. במהלך התקופה הזאת עסק רבות בחינוך ובקידום הקשרים בין יהדות התפוצות לישראל.

פורמן היה מעורב בפעילות למען זכויות האדם והשלום בישראל, ופעל לקידום ערכים שונים בהם האמין מתוך מה שראה כמחויבות ליהדות ולמדינת ישראל ולערכי ההומניזם. בין השנים 1984 ל-1986 הוא היה יו"ר ארגון מתנדבים למען שלום וייסד את עמותת שומרי משפט - רבנים למען זכויות האדם ועמד בראשה בין השנים 1988 ל-1992, ובין השנים 2002 ל-2003. הוא קיבל את פרס השלום של הכנסת בשם הארגון בשנת 1993. בשנת 1994 היה חלק מהמשלחת הישראלית לאוסלו לקבלת פרס נובל לשלום על ידי שמעון פרס ויצחק רבין.

פורמן כתב טור קבוע בעיתון ג'רוזלם פוסט ובו עסק בנושאים חברתיים, פוליטיים ודתיים, וכן נתן הרצאות שונות בישראל ומחוצה לה.

כתב ארבעה ספרים: "על גופתי המתה – שאלות לאלוהים" (2005), "חמישים דרכים להיות יהודי" (2002), "סכיזופרניה יהודית בארץ ישראל" (2000) ו"ישראל – בברודוויי, פזורה יהודית, יהודים במילניום החדש" (1998).

פורמן שרת בצה"ל כסמג"ד בחיל השריון. הוא התגורר בשכונת קריית היובל שבירושלים. נפטר בדאלאס, טקסס בעקבות מחלה בעוד הוא מחכה להשתלת כבד. נקבר בקיבוץ מעלה החמישה.

## קישורים חיצוניים
* משפחת היהדות המתקדמת מרכינה ראש על מותו של הרב דוד פורמן, באתר התנועה הרפורמית בישראל
* Rabbi David J. Forman dies at 65, בג'רוזלם פוסט
* [Rabbi David Forman, Rabbis for Human Rights founder, dies https://web.archive.org/web/20100507100252/http://www.jta.org/news/article/2010/05/04/2394652/rabbis-for-human-rights-founder-dies]
* 
* דוד בפורמן, בCNN

## הערות שוליים

קטגוריה:רבנים רפורמים אמריקאים
קטגוריה:פעילים חברתיים ישראלים
קטגוריה:ישראלים ילידי ארצות הברית
קטגוריה:בוגרי אוניברסיטת בוסטון
קטגוריה:עולים בשנות ה-1970
קטגוריה:קציני צה"ל
קטגוריה:קריית היובל: אישים
קטגוריה:אישים הקבורים במעלה החמישה
קטגוריה:ישראלים שנולדו ב-1944
קטגוריה:ישראלים שנפטרו ב-2010
ראיין קוואנטן

**ראיין קוואנטן** (באנגלית: **Ryan Kwanten**; נולד ב-28 בנובמבר 1976) הוא שחקן אוסטרלי שהתפרסם כשגילם את דמותו של ויני פטרסון (אנ') באופרת הסבון "קרוב רחוק", ובהמשך בסדרות הטלוויזיה "סאמרלנד" ו"דם אמיתי".

## ביוגרפיה
קוואנטן נולד ב-28 בנובמבר 1976 בעיירת החוף טריגל (אנ'), ניו סאות' ויילס באוסטרליה, כאחד משלושה אחים שגודלו על ידי האם קריס, רכזת במוקד חירום הטלפוני לייף ליין (אנ') והאב אדי קוואנטן, עובד בסוכנות ממשלתית ימית. אדי הוא הולנדי. אחיו הקטנים של ריאן הם מיטשל, מוזיקאי, ולויד, רופא. ראיין למד בקולג' הקתולי סנט פול (אנ')בשכונה הפרברית מאנלי (אנ'), צפונית לסידני. לאחר מכן קיבל תואר ראשון במסחר מאוניברסיטת סידני.

בנעוריו עסק בפעילויות ספורט רבות, וקריירת המשחק שלו החלה באופן מקרי למדי. כשהיה בן 15, המתין לאמו שתאסוף אותו לאימון שחייה. משבוששה להגיע, נכנס לבניין הסמוך, בו נערכו מבחני בד לסוכנות שחקנים מקומית. הוא החליט להיבחן, והתקבל. בין היתר היה מיוצג על ידי סוכנת השחקנים הישראלית-אמריקאית אורלי אדלסון (אנ').

## קריירה
בשנת 1991 קיבל את תפקידו הראשון בתפקיד אורח בסדרת הטלוויזיה "ספר הפרשיות של שרלוק הולמס" אשר שודרה ברשת הטלוויזיה הבריטית ITV. 

בשנת 1992 השתתף במספר פרקים באופרת הסבון "A Country Practice". בהמשך קיבל מספר תפקידים קטנים נוספים בקולנוע ובטלוויזיה, עד שב-1997 שיחק בתפקיד ראשי את ג'וש בסדרה "במלכודת העולמות: ארצו של לורד הדרקון". עוד באותה שנה, לוהק לאופרת הסבון "קרוב רחוק", שם הוא גילם בה את דמותו של ויני פטרסון, גולש טוב מראה אך לא יוצלח, שמחפש אחר דרכים קלות להתעשרות, עד שלבסוף מוצא את מקומו כמציל. ב-2002, זמן קצר לאחר שכחלק מעלילת הסדרה נישא ויני לליאה (אדה ניקודמו) ולשניים נולד בן, החליט קוואנטן לעזוב את הסדרה, ולעבור לארצות הברית.

בשנת 2004 לוהק קוואנטן לסדרה "סאמרלנד" של רשת "The WB", בה גילם את דמותו של ג'יי אנדרסון, גולש אוסטרלי שהיה אחד מחבריה הקרובים של הדמות הראשית בסדרה (לורי לאפלין). מאז 2008 הוא משתתף בסדרה "דם אמיתי" של רשת HBO, בה הוא מגלם את דמותו של ג'ייסון סטקהאוס.

מאז הגעתו לארצות הברית, השתתף קוואנטן גם במספר סרטי קולנוע. בהם, "פליקה" (2006), "דממת מוות" (2007), סרט האימה "Don't Fade Away" מ-2010 בו גילם את התפקיד הראשי והסרטים "הוריקן" ו"סופר קון" (2018).

בשנת 2013 כיכב קוואנטן בקומדיה הרומנטית הקנדית "טעות מהסוג הנכון" לצדה של קתרין אוהרה. 

בשנת 2015 תרם את קולו לסרט האנימציה האוסטרלי "בלינקי ביל הסרט". באותה שנה כיכב בתפקיד הראשי בסרט הפעולה האמריקאי-קולומביאני "תחרות נשק". ב-2016 כיכב בסרט "מי מקבל את הכלב?" לצדה של אליסיה סילברסטון.

בשנת 2018 החל לשחק בתפקיד הראשי של סטיב האמונד בסדרת הדרמת-פשע "The Oath" בשירות הסטרימינג של Sony Crackle. בפברואר 2019 שב עם תפקידו לעונה שנייה.

בשנת 2020 שיחק בסרט המדע בדיוני "2067". בשנה זו הצטרף לעונה השנייה של סדרת האנתולוגיה האמריקאית "שקרים קדושים" בשירות הסטרימינג Facebook Watch.

בשנת 2021 שיחק בתור ג'ורג' בל בסדרת האנתולוגיה "הם" מבית פריים וידאו.

בשנת 2022 כיכב בסדרת המדע-בדיוני האמריקאית "Kindred" מבית רשת FX on Hulu; הסדרה אשר מבוססת על הרומן באותו שם מאת אוקטביה א. באטלר, בוטלה לאחר עונתה הראשונה.

ב-29 בספטמבר 2023 יצא לאור הסרט "Head Count" בכיכובו.

## פילמוגרפיה

### קולנוע

### טלוויזיה

## קישורים חיצוניים

* 

## הערות שוליים

קטגוריה:שחקני קולנוע וטלוויזיה אוסטרלים
קטגוריה:שחקנים ילדים אוסטרלים
קטגוריה:בוגרי אוניברסיטת סידני
קטגוריה:אישים ממוצא הולנדי
קטגוריה:אוסטרלים שנולדו ב-1976
מים קדושים

[שמאל|ממוזער|250px|אגן מים קדושים ב[סנטה מריה דגלי אנג'לי אי דאי מרטירי שברומא.]]
[שמאל|ממוזער|250px|מים קדושים בשיטת "[טייק אווי" כנסיית סנטה טרזה בדבלין שבאירלנד.]]
[שמאל|ממוזער|250px|תפילה [הינדואיזם|הינדית על גדת נהר הגנגס.]]
**מים קדושים** הם מים שנעשה בהם שימוש בטקסי דת, בעיקר בנצרות. מים אלה מקורם במעיין או נהר שנחשב מקודש, או במים שבורכו על ידי כהן דת.

## הלניזם
בדת היוונית העתיקה מים קדושים שכונו כֵרְנִיפְּס (יוונית: Χέρνιψ) יוצרו בכיבוי של לפיד ממקדש לאלים במים. מים קדושים שימשו על מנת לטהר מקומות ואנשים, ולהבדיל את הקדוש מהחילוני.

## יהדות
רחצה במים היא חלק מכל הליך במקרא להסרה של טומאה. אך ככלל המים בהם מתבקשים להיטבל הם מים רגילים לחלוטין.

פעמיים במקרא מים מקושרים לקדושה, בטקס השעיר לעזאזל שעורך אהרון הוא רוחץ "בַמַּיִם בְּמָקוֹם קָדוֹשׁ", ובטקס שבו נחקרת אישה החשודה בסטייה, עליה לשתות " מַיִם קְדֹשִׁים" מעורבים בעפר אותם מביא לה הכהן. אם תיכשל האישה במבחן (כלומר שהיא אכן שכבה עם גבר אחר), נאמר שהמים יפגעו בירכה ובבטנה.

ככל הנראה במהלך המאה הראשונה לספירה הוחלף מנהג הטבילה במקורות מים טבעיים ברחצה במקוואות סגורים.

בקרב יהודים בישראל כיום יש המאמינים בסגולות של מים ששהו במחיצתו של צדיק או זכו לברכתו. ביקוש רב היה לבקבוקי מים שזכו לברכתו של הבאבא סאלי.

## נצרות
מקור השימוש במים קדושים בנצרות הוא בהשפעת הטקסים שקדמו לנצרות בהם היהודיים והלניסטים בעיקר הנוגעים לטיהור באמצעות מים (כדוגמה ביהדות: טבילה, ונטילת הידיים). בראשיתה של הנצרות נעשה שימוש בטבילה במים לצורך טקס הקבלה לדת - הטבילה לנצרות, בדומה לטבילה הנדרשת ביהדות.

לימים התפתח השימוש במים בטקסים כנסייתיים של הטבילה. המים מאוכסנים באגני טבילה שהתפתחו לצורך זה. אגנים אלה לרוב ממוקמים בכניסה למבני הכנסייה או במבנים ייעודיים הנקראים בשם בפטיסטריום. מיקום אגן הטבילה או בית הטבילה בכניסה לכנסייה נועד לסמל את חשיבות הטקס כטקס כניסה אל הדת הנוצרית.

גם המים המשמשים לנטילת ידיו של הכומר בטקס המיסה נחשבים כמים קדושים. בנצרות האורתודוקסית נעשה שימוש במים קדושים על מנת לברך חפצים שונים, בין על ידי התזת המים ישירות על החפץ, ובין על ידי התזה באמצעות ענף עץ.

בנצרות אין לשפוך מים קדושים לביוב ויש לשפוך אותם ישירות על האדמה, או לתוך מערכת מים המובילה אותם אל האדמה.

## אסלאם
מנהג טהרת הגופות באסלאם (ע'סל אל-מות) התפתח אף הוא ממנהג טהרת המתים שהתקיים בתרביות שקדמו לאסלאם בהם גם ביהדות.

## שינטו
גם בדת השינטו של יפן נעשה שימוש במים קדושים לטהרה. במקדש הגדול של טסובקי נעשה שימוש במפל מקודש על מנת לשטוף את טומאת הרוחצים בו, בטקס הנקרא מיסוגי שוהו.

## הינדואיזם
בדת ההינדו מאמינים בקדושת נהר הגנגס ומימיו, בכך שמי הנהר מטהרים את הרוחצים בהם, ואת גופות המתים המושלכות אל הנהר. המונח "מים קדושים" אינו משמש בדת ההינדו, אולם יש התייחסות למי הגנגס עצמם כמים קדושים.


File:ND de Fourvière Intérieur 250709 03.jpg|אגן מים קדושים בבזיליקת נוטרה דאם דה פורוויה, בליון, שבצרפת
File:Smf, acquasantiera inizio Xv sec 02.JPG|קתדרלת פירנצה
File:Salzburg Kajetanerkirche Weihwasserbecken.jpg|אגן מים קדושים בכנסייה בזלצבורג שבאוסטריה


## ראו גם
* טבילה לנצרות

## לקריאה נוספת
* קתי ניומן, "מים קדושים", **[[נשיונל ג'יאוגרפיק]]**, גיליון 143, אפריל 2010

## קישורים חיצוניים

* 

## הערות שוליים

קטגוריה:דת
קטגוריה:מים
קטגוריה:טבילה לנצרות
קטגוריה:קדושה
קטגוריה:חפצים שנחשבו כמגנים מפני הרוע
משרד המושבות

**משרד המושבות** (באנגלית: **The Colonial Office**) היה משרד ממשלתי של ממשלת בריטניה אשר הוקם כדי לנהל את המושבות של הממלכה המאוחדת בצפון אמריקה, ולימים הפך למשרד המנהל את המושבות הרבות של האימפריה הבריטית.

## משרד המושבות (1768 – 1782)
קודם לשנת 1768 האחריות על ניהול מושבות הממלכה המאוחדת הייתה בידי מזכיר המדינה לעניינים הדרומיים (Secretary of State for the Southern Department) אשר פעל במסגרת הנחיות מועצת המונרך (Privy Council) אשר במסגרתה פעלה מועצת המסחר והמטעים.

בשנת 1768 הוקם משרד ממשלתי נפרד לטפל בענייני צפון אמריקה. משרד זה נקרא בשם "משרד המושבות". המשרד בוטל בשנת 1782 בעקבות ההפסד הבריטי ואובדן המושבות שאירעו בעקבות המהפכה האמריקאית. סמכויות השליטה ביתר המושבות הועברה לידי משרד הפנים הבריטי, ובשנת 1801 הועברה הסמכות לידי משרד המלחמה.

## משרד המושבות הבריטי (1854 – 1966)
בשנת 1801 שונה שם משרד המלחמה הבריטי ל"משרד המלחמה והמושבות" (War and Colonial Office), דבר המעיד על עליית חשיבותן הצבאית והכלכלית של מושבות בריטניה. בשנת 1825 מונה תת-שר לענייני המושבות במשרד זה (Permanent Under-Secretary for the Colonies).

המשרד פוצל בשנת 1854 למשרד המושבות ולמשרד המלחמה, בשל האדמיניסטרציה הרבה אשר נדרשה לניהול המושבות הרבות, כאשר הודו הבריטית נוהלה תחת משרד ממשלתי נפרד - המשרד לענייני הודו (India Office), וענייניה של בריטניה במצרים נוהלו על ידי משרד החוץ הבריטי.

בשנת 1907 הוקמה במשרד המושבות מחלקת הדומיניונים (Dominion Division), ובשנת 1925 מונה שר לתפקיד - מזכיר המדינה לענייני הדומיניונים (Secretary of State for Dominion Affairs) וזה הפך למשרד עצמאי. בעקבות עצמאות הודו בשנת 1947 מוזג המשרד לענייני הודו לתוך משרד הדומיניונים, ושמו של המשרד שונה ל"המשרד לקשרי חבר העמים הבריטי" (Commonwealth Relations Office). בשנת 1966 מוזג המשרד לקשרי חבר העמים עם משרד המושבות, והוקם משרד חבר העמים, אשר בשנת 1968 מוזג לתוך משרד החוץ הבריטי, אשר שמו שונה ל"משרד החוץ הבריטי".

## התפתחות משרד המושבות לתוך משרד החוץ הבריטי

## ראו גם
*האימפריה הבריטית

## קישורים חיצוניים
* ההיסטוריה של משרד המושבות הבריטי

*
קטגוריה:ערכים שבהם תבנית בריטניקה אינה מתאימה
קטגוריה:האימפריה הבריטית
קטגוריה:משרדי ממשלת בריטניה
קטגוריה:משרדי ממשל היסטוריים
ג'ף סטרסר

**ג'ף סטרסר** (**Jeff Strasser**) הוא כדורגלן עבר ומאמן כדורגל לוקסמבורגי. סטרסר שיחק בקריירה שלו ב-6 מועדונים: מץ (צרפת - 1993-1999, 2007-2009), קייזרסלאוטרן (גרמניה - 1999-2002), בורוסיה מנשנגלדבך (גרמניה - 2002-2006), שטרסבורג (צרפת - 2006-2007), פולה אש (לוקסמבורג - 2009) וגראסהופרס ציריך (שווייץ - 2009-2010). סטרסר נחשב לאחד מגדולי הכדורגלנים בלוקסמבורג אי פעם. את רוב שעריו סטרסר היה מבקיע בנגיחות.

## קריירה כשחקן
סטרסר התחיל את הקריירה המקצועית בגיל 19 במץ הצרפתית שם שיחק בין השנים 1993-1999. בשנת 1999 עבר לבונדסליגה שם שיחק במדי קייזרסלאוטרן. בעונת 2002/2003 עבר לבורוסיה מנשנגלדבך. בסה"כ מאזנו של סטרסר בבונדסליגה עמד על 10 שערים ב-195 משחקים ב-7 עונות. באוגוסט 2006 חזר סטרסר לצרפת הפעם לליגת המשנה לאחר שחתם בשטרסבורג שם בילה שנה אחת. בקיץ 2007 חזר למץ לקדנציה שנייה. בקיץ 2009 חזר ללוקסמבורג למועדון פולה אש. בחלוץ העברות של ינואר 2010 עבר לגראסהופרס ציריך השווייצרית.

## קריירה כשחקן נבחרת
סטרסר זומן לראשונה לסגל הנבחרת הלאומית של לוקסמבורג באוקטובר 1993 לקראת המשחק נגד נבחרת יוון. את שערו הראשון בנבחרת הבקיע נגד  ב-7 באוקטובר 2000. ב-10 בספטמבר 2008, הבקיע את שער הניצחון נגד  במסגרת מוקדמות מונדיאל 2010. ניצחון זה חולל תדהמה בעולם כולו.

## קריירת אימון
סטרסר שימש מאמן-שחקן לתקופה קצרה בשנת 2010 בקבוצת פולה אש, ובשנת 2012 מונה כמאמן הקבוע של הקבוצה, אותה אימן חמש שנים ואף הביא אותה להשיג לראשונה בתולדותיה ניצחונות במפעל הליגה האירופית. בקיץ 2017 עזב סטרסר את פולה אש לאחר חמש עונות כמאמן, וחתם בקייזרסלאוטרן מהבונדסליגה השנייה. סטרסר לא הצליח בקייזרסלאוטרן, ובמהלך תקופתו בקבוצה, היא הגיעה למקום האחרון. משחקו האחרון בקבוצה היה בינואר 2018 מול דרמשטאדט 98. במחצית משחק זה עבר סטרסר התקף לב ופונה לבית החולים, דבר שהביא להפסקת המשחק וביטולו. שבוע לאחר מכן, הצהירה הנהלת הקבוצה כי סטרסר לא יוכל להמשיך לאמן את קייזרסלאוטרן עקב בעיותיו הבריאותיות, והוחתם במקומו מיכאל פרונטצק.

## תארים
*ספורטאי השנה של לוקסמבורג
**1999, 2001

## קישורים חיצוניים

קטגוריה:כדורגלנים לוקסמבורגים
קטגוריה:בלמי כדורגל לוקסמבורגים
קטגוריה:כדורגלני מץ
קטגוריה:כדורגלני פ.צ. קייזרסלאוטרן
קטגוריה:כדורגלני בורוסיה מנשנגלדבך
קטגוריה:כדורגלני שטרסבורג
קטגוריה:כדורגלני גראסהופרס ציריך
קטגוריה:כדורגלני נבחרת לוקסמבורג
קטגוריה:מאמני פ.צ. קייזרסלאוטרן
קטגוריה:מאמני כדורגל לוקסמבורגים
קטגוריה:ילידי 1974
פרס סחרוב לחופש המחשבה

**פרס סחרוב לחופש המחשבה** (אנגלית **Sakharov Prize for Freedom of Thought**) הוא פרס המוענק מדי שנה על ידי הפרלמנט האירופי לאנשים או ארגונים הפועלים למען זכויות האדם וחירותו. הפרס נוסד ב-1988 והוא קרוי על שמו של אנדריי סחרוב, פיזיקאי רוסי, דיסידנט, פעיל זכויות האדם וזוכה פרס נובל לשלום. 

הפרס בגובה 50,000 אירו מוענק מדי שנה ב-10 בדצמבר (או בתאריך סמוך לו), המועד בו העצרת הכללית של האומות המאוחדות אימצה את ההכרזה לכל באי עולם בדבר זכויות האדם. 
## הזוכים בפרס
*1988 - נלסון מנדלה (דרום אפריקה) ואנטולי מרצ'נקו (ברית המועצות, הוענק לאחר מותו) 
*1989 - אלכסנדר דובצ'ק (צ'כוסלובקיה)
*1990 - אונג סן סו צ'י (מיאנמר)
*1991 - אדם דמסי (קוסובו)
*1992 - האמהות מכיכר דה מאז'ו (ארגנטינה)
*1993 - עיתון "החירות" (Oslobođenje) (בוסניה והרצגובינה)
*1994 - טסלימה נאסרין (בנגלדש)
*1995 - ליילה זאנה (טורקיה)
*1996 - ויי ג'ינגשנג (הרפובליקה העממית של סין)
*1997 - סלימה ע'זאלי (אלג'יריה) 
*1998 - איברהים רוגובה (קוסובו)
*1999 - קסננה גוסמאו (מזרח טימור)
*2000 - תנועת Basta Ya! (ספרד)
*2001 - נורית פלד-אלחנן (ישראל), עיזאת עזוואי (הרשות הפלסטינית), דום זאקריאס קאמוונהו (אנגולה)
*2002 - אוסוולדו פאיה (קובה)
*2003 - קופי אנאן והאומות המאוחדות
*2004 - התאחדות העיתונאים הבלארוסית
*2005 - נשים בלבן (Damas de Blanco) (קובה), עיתונאים ללא גבולות, יואה איברהים (ניגריה)
*2006 - אלכסנדר מילינקביץ' (בלארוס)
*2007 - סלאח מחמוד אוסמאן (סודאן)
*2008 - הו ג'יה (הרפובליקה העממית של סין)
*2009 - אולג אורלוב, סרגיי קובלב ולודמילה אלכסיואון בשם ארגון ממוריאל (רוסיה)
*2010 - גיירמו פריאנס הרננדס (קובה)
*2011 - חמישה פעילים בגל המחאות בארצות ערב: מוחמד בועזיזי מתוניסיה, אסמה מפחוז ממצרים, אחמד אל צובייר מלוב, רזאן זיתונה ועלי פראזת מסוריה
*2012 - ג'עפר פאנאהי ונסרין סוטודה (איראן)
*2013 - מלאלה יוסופזאי (פקיסטן)
*2014 - דניס מקווגי (הרפובליקה הדמוקרטית של קונגו)
*2015 - ראיף בדאווי (ערב הסעודית)
*2016 - נאדיה מוראד וללאמייה עאג'י בשאר (עיראק) - שתי נשים יזידות שנמלטו משבי המדינה האסלאמית
*2017 - האופוזיציה הדמוקרטית בוונצואלה, בראשות לאופולדו לופס
*2018 - אולג סנסטוב (אוקראינה)
*2019 - אילהאם טוהטי (הרפובליקה העממית של סין)
*2020 - האופוזיציה הדמוקרטית בבלארוס (הוזכרו בין היתר סבטלנה טיכאנובסקאיה, סבטלנה אלכסייביץ', מריה קולסניקובה, אולגה קובלקובה, ורניקה טספלקנה)
*2021 - אלכסיי נבלני (רוסיה)
* 2022 - העם אוקראיני על מאבקם בפלישה הרוסית
* 2023 - מהסא אמיני ותנועת "אישה, חיים, חופש" (איראן)

## קישורים חיצוניים

* 
## הערות שוליים

*
סחרוב לחופש המחשבה
קטגוריה:הנצחת אנדריי סחרוב
דייגו בנאליו

**דייגו אורלנדו בנאליו** (באיטלקית: **Diego Benaglio**; נולד ב-8 בספטמבר 1983) הוא כדורגלן עבר שווייצרי ששיחק בעמדת השוער. בנאליו מתנשא לגובה של 1.93 מטר.

## קריירת מועדונים
בנאליו החל את הקריירה המקצועית שלו בגראסהופרס ציריך אליה הגיע מבאדן. עם גראסהופרס זכה באליפות שווייץ ב-2001. בשנת 2002 עבר לשטוטגרט הגרמנית, אך שם לא שיחק אף לא משחק אחד, ונאלץ לעבור לקבוצת המשנה ב-2003. בקיץ 2005 עבר לנסיונאל מפורטוגל כמחליפו של הנריק הילאריו שעזב לצ'לסי האנגלית. בחלון העברות של ינואר 2008, עבר לוולפסבורג. שמונה ימים לאחר מכן ערך את הופעת הבכורה שלו ברבע גמר הגביע הגרמני נגד שאלקה 04. במשחק זה עצר בנאליו פנדל שסייע לקבוצתו לעבור שלב. בעונת  זכה עם וולפסבורג באליפות גרמניה לראשונה בתולדות המועדון.

ב-16 ביוני 2017 חתם על חוזה בקבוצת מונקו מליגת העל הצרפתית.

## נבחרת לאומית

בנאליו זומן לראשונה לסגל נבחרת שווייץ לקראת משחקי מונדיאל 2006 כשוערה השלישי של הנבחרת. ביורו 2008 החליט המאמן קובי קון לשחק עם בנאליו כשוער ראשון. במונדיאל 2010 עמד בשער הנבחרת בשלושת המשחקים בשלב הבתים, כאשר ספג שער אחד בלבד, מרגלי מארק גונסאלס, בהפסד 1-0 מול . בנאליו רשם 3 הופעות במשחקים האולימפיים באולימפיאדת לונדון 2012, כאשר שימש כקפטן הקבוצה במהלך הטורניר.
בנאליו היה השוער הראשון של שווייץ גם במונדיאל 2014, בו הודחה שווייץ בשמינית הגמר על ידי . לאחר המונדיאל פרש בנאליו מהנבחרת.

## תארים
*גראסהופרס ציריך:
**אליפות שווייץ: 2000/2001
*וולפסבורג:
**אליפות גרמניה: 2008/2009
**הגביע הגרמני: 2014/2015

## קישורים חיצוניים

* 

* פרופיל השחקן באתר וולפסבורג

קטגוריה:כדורגלנים שווייצרים
קטגוריה:שוערי כדורגל שווייצרים
קטגוריה:ציריך: כדורגלנים
קטגוריה:כדורגלני גראסהופרס ציריך
קטגוריה:כדורגלני שטוטגרט
קטגוריה:כדורגלני נסיונל מדיירה
קטגוריה:כדורגלני וולפסבורג
קטגוריה:כדורגלני מונקו
קטגוריה:כדורגלני נבחרת שווייץ
קטגוריה:כדורגלני מונדיאל 2006
קטגוריה:כדורגלני יורו 2008
קטגוריה:כדורגלני מונדיאל 2010
קטגוריה:כדורגלנים באולימפיאדת לונדון (2012)
קטגוריה:כדורגלני מונדיאל 2014
קטגוריה:ספורטאים שווייצרים בגרמניה
קטגוריה:ספורטאים זרים בפורטוגל
קטגוריה:ספורטאים שווייצרים בצרפת
קטגוריה:שווייצרים שנולדו ב-1983
הלשכה להערכות לאומיות (ניו זילנד)

**הלשכה להערכות לאומיות של ניו זילנד** (באנגלית: **National Assessments Bureau**) היא אחת מסוכנויות הביון של ניו זילנד הכפופה למחלקת ראש הממשלה והקבינט של ניו זילנד.

הארגון אחראי על ניתוח מידע על נושאי חוץ. חלק נכבד מהמידע שהוא מלקט נאסף בסיוע שירות הביון והביטחון של ניו זילנד (NZSIS), הלשכה הממשלתית לביטחון תקשורת של ניו זילנד (GCSB) ומשרד החוץ והסחר הניו זילנדי.

הלשכה עצמה אינה אוספת מודיעין אלא מנתחת ומעריכה מידע שאספו סוכנויות הביון האחרות של ניו זילנד. בשונה משאר ארגוני הביון במדינה, הלשכה אינה כפופה לוועדה הפרלמנטרית לביטחון ומודיעין ואינה מפוקחת על ידי מפכ"ל המודיעין והביטחון.
## היסטוריה
הלשכה הוקמה בתור משרד המודיעין המשולב ב-1949 במשרד ההגנה הניו זילנדי. ב-1953 הפכה ללשכת המודיעין המשולבת וב-1975 הפכה לארגון אחר בשם "לשכת ביון חוץ" ותפקידיה פוצלו בין משרד החוץ והסחר ומשרד ההגנה.

הלשכה היא חלק ממחלקת רה"מ והקבינט מאז 1991 והיא מחויבת למסור דו"חות קבועים לראש ממשלת ניו זילנד. הלשכה מונחית על ידי הוועדה להערכות לאומיות, תת-ועדה בוועדה לתיאום ביטחון פנים וחוץ.

במרץ 2010, הלשכה שינתה את שמה ל"לשכה להערכות לאומיות" והתמקדה בביטחון פנים.
## קישורים חיצוניים
* 

קטגוריה:ניו זילנד: צבא וביטחון
קטגוריה:ניו זילנד: ארגונים
סדריק קראסו

**סדריק קראסו** (בצרפתית: **Cédric Carrasso**; נולד ב-30 בדצמבר 1981; אביניון שבצרפת) הוא כדורגלן עבר צרפתי ששיחק בעמדת השוער. גובהו של קראסו הוא 1.87 מ'. אחיו יוהאן קראסו גם הוא שוער כדורגל.

## קריירה
קראסו התחיל את הקריירה שלו במארסיי. בקבוצה שיחק 8 שנים במהלכם הושאל לקריסטל פאלאס האנגלית ולגנגאן. בשנת 2008 עבר קראסו לטולוז בה שיחק שנה אחת ושותף כמעט בכל משחקי הקבוצה וסייע לה להגיע למקום הרביעי שהוביל לליגת האירופית. בקיץ 2009 עבר לבורדו איתה זכה במקום השישי והגיע לרבע גמר ליגת האלופות בו נעצרה על ידי אולימפיק ליון.

יכולתו המרשימה של קראסו משכה את עיניו של מאמן נבחרת צרפת ריימונד דומנק שב-2009 זימן אותו לראשונה לסגל הנבחרת הלאומית. משחקו היחיד בנבחרת צרפת היה במשחק ידידות נגד  ב-11 בפברואר 2009. קראסו קיבל זימון לסגל הנבחרת לקראת מונדיאל 2010.

## קישורים חיצוניים

קטגוריה:כדורגלנים צרפתים
קטגוריה:שוערי כדורגל צרפתים
קטגוריה:כדורגלני אולימפיק מרסיי
קטגוריה:כדורגלני קריסטל פאלאס
קטגוריה:כדורגלני גנגאן
קטגוריה:כדורגלני טולוז
קטגוריה:כדורגלני בורדו
קטגוריה:כדורגלני גלאטסראיי
קטגוריה:כדורגלני נבחרת צרפת
קטגוריה:אביניון: כדורגלנים
קטגוריה:כדורגלני מונדיאל 2010
קטגוריה:כדורגלני יורו 2012
קטגוריה:צרפתים שנולדו ב-1981